
VENDIM

Nr.372, datë 22.6.2021
PËR DISA NDRYSHIME DHE SHTESA NË VENDIMIN NR.764,  DATË 20.12.2017, TË KËSHILLIT TË MINISTRAVE, “PËR DHËNIEN E LEJES PËR HAPJEN E INSTITUCIONIT ARSIMOR PRIVAT PARAUNIVERSITAR TË ARSIMIT FILLOR “SCUOLA ITALIANA A TIRANA””
Në mbështetje të nenit 100 të Kushtetutës dhe të pikës 5, të nenit 42, të ligjit nr.69/2012, “Për sistemin arsimor parauniversitar në Republikën e Shqipërisë”, të ndryshuar, me propozimin e ministrit të Arsimit, Sportit dhe Rinisë, Këshilli i Ministrave

VENDOSI:

I. Në vendimin nr.764, datë 20.12.2017, të Këshillit të Ministrave, bëhen këto ndryshime dhe shtesa:

1. Titulli i vendimit ndryshohet dhe bëhet: “Për dhënien e lejes për hapjen e institucionit arsimor privat parauniversitar të arsimit bazë “Scuola Italiana a Tirana””.

2. Kudo në përmbajtje të vendimit, fjalët “arsim fillor” zëvendësohen me “arsim bazë”.

3. Pika 2 ndryshohet, si më poshtë vijon:

“2. Institucioni arsimor privat parauniversitar i arsimit bazë “Scuola Italiana a Tirana” ushtron veprimtarinë arsimore në adresën: rruga “Rauf Fico”, ndërtesa 11, njësia nr.5, 1022, Tiranë.”.

4. Pika 3 ndryshohet, si më poshtë vijon:

“3. Në institucionin arsimor privat parauniversitar të arsimit bazë “Scuola Italiana a Tirana” mësimi do të zhvillohet edhe në gjuhë të huaj (në gjuhën italiane). Lëndët “Gjuha shqipe”, “Historia e kombit shqiptar” dhe “Gjeografia e Shqipërisë” zhvillohen detyrimisht në gjuhën shqipe.”.
5. Pas pikës 11 shtohet pika 11/1, me këtë përmbajtje:
“11/1. Subjekti, para hapjes së çdo klase të arsimit të mesëm të ulët dhe fillimit të veprimtarisë për këtë nivel arsimor, deklaron në ministrinë përgjegjëse për arsimin, 3 (tre) muaj para fillimit të vitit shkollor përkatës, personelin mësimdhënës për këto klasa dhe çdo ndryshim tjetër, duke përcjellë të gjithë dokumentacionin e nevojshëm, sipas përcaktimeve të vendimit nr.466, datë 10.6.2020, të Këshillit të Ministrave, “Për përcaktimin e kritereve dhe të procedurave për hapjen dhe mbylljen e institucioneve private të arsimit parauniversitar, në të cilat zhvillohen edhe lëndë fetare apo ku mësimi zhvillohet edhe në gjuhë të huaj”.

Institucioni mund të fillojë veprimtarinë për klasat e arsimit të mesëm të ulët, për vitin shkollor, vetëm pas miratimit të ministrisë përgjegjëse për arsimin për personelin mësimdhënës dhe çdo ndryshimi tjetër.”. 

II. Ngarkohen Ministria e Arsimit, Sportit dhe Rinisë, Drejtoria e Përgjithshme e Arsimit Parauniversitar, Drejtoria Rajonale e Arsimit Parauniversitar Durrës, Zyra Vendore e Arsimit Parauniversitar Tiranë dhe institucioni arsimor privat parauniversitar i arsimit bazë “Scuola Italiana a Tirana” për zbatimin e këtij vendimi.

Ky vendim hyn në fuqi pas botimit në Fletoren Zyrtare.

